钦定古今图书集成/明伦汇编/闺媛典/第149卷 > 董朝绅妻袁氏
## 钦定古今图书集成/明伦汇编/闺媛典/第149卷 > 董朝绅妻袁氏

按《吉安府志》：“董氏妇，姓袁氏，永丰人也。年二十，夫亡。
以姑在不能从夫于地下，事姑曲尽孝道。正德中，闽
寇寇永丰，妇姑皆被执，氏持其姑哀泣请死，求贼释
姑。夫兄董凤亦求代母死，贼义之，皆释焉。氏抚遗腹
子长生孙行仁而没。行仁乞当世赠言，以表其祖母
节行。”

按《永丰县志》：“袁氏，董朝绅妻。夫早世，家贫，佣身邻妇
家，代织纴易米为糜，以饲其姑。正德辛未，流贼突至，
妇与姑同被执，贼欲污之，妇姑相持，哭声动地。贼酋
长闻之，询得其故，诃群丑勿犯。适夫之兄全江披发
徒跣入贼营，乞以身代，见母炙疮溃血，跽抱母膝泣
而吮之。贼感其一门节孝，命解缚释之。妇归，食贫茹”
苦，人所难堪，六十年如一日，时人咸为文以纪其事。